‘Swartste maand ooit’ vir boereFoto: Pexels. TLU-SA het Februarie as “een van die ergste maande ooit” beskryf, nadat 17 mense verlede maand tydens minstens 45 plaasaanvalle vermoor is. “Dringende optrede moet beslis kom, van die regering en die Suid-Afrikaanse Polisiediens se kant. Julle planne werk nie meer nie,” het Henry Geldenhuys, adjunk-president van TLU-SA en voorsitter van die veiligheidskomitee, in ŉ verklaring gesê. Geldenhuys het gesê volgens TLU-SA se statistiek oor aanvalle en moorde op plase en kleinhoewes, is daar in Februarie 2017 die meeste plaasaanvalle en plaasmoorde ooit vir een maand aangeteken. Volgens TLU-SA was daar reeds 71 aanvalle op plase en kleinhoewes vanjaar en het 21 mense in hierdie aanvalle gesterf. “Hierdie statistiek is skokkend,” het Geldenhuys gesê. “TLU SA spreek hiermee sy innige simpatie uit aan die families wat aangeval is en familielede verloor het. Danie ook aan die SAPD en almal betrokke met die ondersoek en inhegtenisnemings van verdagtes in sekere gevalle.” Geldenhuys het ŉ beroep op boere gedoen om hul paraatheid en veiligheid op te skerp. “Dra jou vuurwapen en maak seker jy weet hoe dit werk. As jy een het wat in die kluis lê, verkoop dit asseblief. Skakel in by plaas- en buurtwagte. Raak betrokke by veiligheidsinisiatiewe, ongeag watter organisasie dit is,” het hy gesê. “Bid elke dag vir die hand van beskerming van die Here en word deel van verootmoedigingsgeleenthede waar dit gereël word.” Lees meer oor plaasaanvalle wat vanjaar plaasgevind het op Maroela Media.